## Zakon o izmjenama i dopunama Zakona o tržištu električne energije

### NN 76/2007 (23.7.2007.), Zakon o izmjenama i dopunama Zakona o tržištu električne energije

# HRVATSKI SABOR

2401

Na
temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O TRŽIŠTU ELEKTRIČNE ENERGIJE

Proglašavam
Zakon o izmjenama i dopunama Zakona o tržištu električne energije, kojega je
Hrvatski sabor donio na sjednici 6. srpnja 2007. godine.

Klasa:
011-01/07-01/69

Urbroj: 71-05-03/1-07-2

Zagreb,
13. srpnja 2007.

Predsjednik

**Stjepan Mesić, v. r.**

## ZAKON

### O IZMJENAMA I DOPUNAMA ZAKONA O TRŽIŠTU ELEKTRIČNE ENERGIJE

Članak 1.

U
Zakonu o tržištu električne energije (»Narodne novine«, br.
177/04.) u članku 2. stavku 2. iza točke 12. dodaje se točka 13. koja glasi:

»13.
visokoučinkovita kogeneracija – kogeneracija
koja se temelji na potrošnji korisne topline i uštedi primarne energije.«

Članak 2.

U
članku 4. riječi: »energetski subjekti koji imaju dozvolu za obavljanje
energetske djelatnosti« zamjenjuju se riječima: »pravne ili fizičke osobe«.

Članak 3.

U
članku 8. stavku 1. riječi: »Energetski subjekt koji« zamjenjuju se riječima:
»Energetski subjekt ili druga pravna ili fizička osoba koja«, a iza riječi:
»toplinsku energiju« dodaju se riječi: »na visokoučinkovit način«.

Stavak
2. mijenja se i glasi:

»(2)
Status povlaštenog proizvođača električne energije stječe se na temelju
rješenja Agencije u skladu s uvjetima koje pravilnikom o stjecanju statusa
povlaštenog proizvođača električne energije propisuje ministar.«

Iza
stavka 2. dodaje se novi stavak 3. koji glasi:

»(3)
Prije stjecanja statusa povlaštenog proizvođača električne energije, energetski
subjekt ili druga pravna ili fizička osoba iz stavka 1. ovoga članka dužna je
od Agencije ishoditi prethodno rješenje o stjecanju statusa povlaštenog
proizvođača električne energije, u skladu s uvjetima propisanim pravilnikom iz
stavka 2. ovoga članka.«

Dosadašnji
stavak 3. postaje stavak 4.

U
dosadašnjem stavku 4., koji postaje stavak 5., iza riječi: »poticanje« dodaju
se riječi: »proizvodnje energije iz«.

Dosadašnji
stavci 5. i 6. postaju stavci 6. i 7.

Članak 4.

Članak
9. mijenja se i glasi:

»(1)
Građevine za proizvodnju električne energije (u daljnjem tekstu: proizvodni
objekti) mogu graditi pravne ili fizičke osobe pod uvjetom da proizvodni
objekti koje namjeravaju graditi udovoljavaju kriterijima utvrđenim u postupku
izdavanja energetskog odobrenja za izgradnju proizvodnih objekata propisanih
ovim Zakonom.

(2)
Postupak izdavanja energetskog odobrenja za izgradnju proizvodnih objekata
temelji se na načelima objektivnosti, razvidnosti i nepristranosti u cilju
osiguranja:

–
pouzdanosti i sigurnosti elektroenergetskog sustava,

–
zaštite javnog zdravstva i sigurnosti,

–
kriterija zaštite okoliša i osiguranja trajne kontrole utjecaja na okoliš,

–
korištenja zemljišta i lokacije,

–
korištenja javnog zemljišta,

–
energetske učinkovitosti,

–
vrsta primarne energije,

–
tehničke, ekonomske i financijske sposobnosti podnositelja zahtjeva.

(3)
Način provedbe načela i kriterije iz stavka 1. i 2. ovoga članka propisuje
Vlada Republike Hrvatske na prijedlog Ministarstva uz prethodno pribavljeno
mišljenje Agencije.

(4)
Proizvodni objekti koji koriste obnovljive izvore energije i visokoučinkovitu kogeneraciju, pored načela i kriterija iz stavka 1. i 2.
ovoga članka, trebaju udovoljavati i posebnim načelima i kriterijima koji se
utvrđuju pravilnikom o korištenju obnovljivih izvora energije i kogeneracije.

(5)
Pravilnikom iz stavka 4. ovoga članka uređuje se i postupak izdavanja
energetskog odobrenja za izgradnju proizvodnih objekata koji koriste obnovljive
izvore energije i visokoučinkovitu kogeneraciju.

(6)
Energetsko odobrenje iz stavka 1. i 5. ovoga članka izdaje Ministarstvo.

(7)
Stranka kojoj nije odobrena izgradnja proizvodnih objekata iz stavka 1. i 5.
ovoga članka može izjaviti žalbu Ministarstvu.

(8)
Odluka Ministarstva iz stavka 7. ovoga članka je konačna.«

Članak 5.

U
članku 30. stavku 1. podstavak 5. briše se.

Dosadašnji
podstavci 6. do 10. postaju podstavci 5. do 9.

Dosadašnji
podstavak 11. briše se.

Dosadašnji
podstavak 12. postaje podstavak 10.

Članak 6.

U
članku 37. podstavku 2. iza riječi: »pribavljeno« dodaje se riječ:
»energetsko«.

Članak 7.

Ovaj
Zakon stupa na snagu osmoga dana od dana objave u »Narodnim novinama«.

Klasa:
310-02/07-01/03

Zagreb,
6. srpnja 2007.

HRVATSKI
SABOR

Predsjednik

Hrvatskoga sabora

**Vladimir Šeks, v. r.**

Odluka, NN 76/2007-2401
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)